《宿苦水》
清代·颜检

昨日宿沙泉，今日宿苦水。沙泉泉不甘，苦水水非旨。

水胡以苦名，事则以实记。以此例沙泉，纯盗虚声矣。

日午闻村鸡，我车适至止。茶炉手自烹，松炭烟徐起。

挹彼峡水来，悟彻清冷指。古琴和者希，独弹有妙理。

澹味知者谁，交深莫与此。愔愔证素心，穆然思君子。

作者简介：（?—1833）广东连平人，字惺甫。颜希深子。乾隆拔贡。嘉庆间累官直隶总督。折狱明允，为仁宗嘉许。坐事革职，遣戍乌鲁木齐。旋起用，道光间复擢至直隶总督。